**שם התלמיד**: אייל אביב

**נושא העבודה**: התאמת המשאב האנושי **בדרג הלוחם** לשדה הקרב הטכנולוגי , כחלק מבניין הכוח

**רקע**:

המונח 'שדה קרב עתידי' בא לבטא את השינוי בסביבת הלחימה לאור ההתפתחויות הטכנולוגיות שחלו בעשורים האחרונים. בניין הכוח ביבשה הוא תהליך שמטרתו ליצור מענה מיטבי לצרכים המבצעיים השונים כנגזרת מריבוי זירות לחימה, מגוון הלוחמות ומתארי הלחימה בהם עתידים כוחות היבשה לפעול וזאת במסגרת אילוצי המשאבים (תקציב, כ"א).

הקרב ביבשה הוא ביסודו אנושי, ועל כן תוצאותיו אינן ודאיות – התנהגות אנושית מסבירה את טבעו טוב יותר מהמרכיב הכמותי או הטכנולוגי, למרות ששניהם עשויים להיות קריטיים . השינויים בין שדה הקרב העתידי לנוכחי מתמקדים במספר גורמי יסוד עיקריים, המכתיבים את תנאי הקרב ותוצאותיו, וביניהם :א. **הגורם האנושי-** אבן יסוד האדם. ב. זירת המערכה ג. עוצמת האש והתמרוןד. ממד הזמן והמרחבשדה הקרב העתידי אינו דורש או מחייב כשירויות ללחימה כבעבר, על כן תהליכי בניין הכוח מחייבים השתנות והתאמה לצרכים הטכנולוגיים ( בתמהיל נכון שבין היי-טק ולאו -טק) , בכישורים ויכולות מגוונות הנדרשים מהלוחם במנעד רחב מאד. כוח האדם הינו משאב בחוסר שבעתיד אף יצטמצם ויש לנצלו באופן המיטבי לייעוד הנכון והתואם תוך בחינת הרחבת המאתר ושילוב אוכלוסיות מגוונות ביעדי שיבוץ ומערכים חדשניים (נשים, מתנדבים, חרדים וכדומה) . העבודה תנסה לבחון מתוך מאפייני שדה הקרב העתידיים את מאפייני כוח האדם הרלוונטיים לייעוד ולמשימות הצבא בכמות והאיכות התואמת את אתגרי משאבי האנוש בעידן טכנולוגי כחלק מבניין הכוח.

**מטרת העבודה:**

1. לבחון את הצרכים המשתנים בהקצאת משאב כוח האדם בדרג הלוחם בעידן שדה הקרב העתידי.

2. לבחון את הפער התפיסתי שבין שיטת הגיוס וחלוקת כוח האדם הנהוגה כיום למערכי הלחימה לבין הצורך בתמהיל מותאם לצרכים הנכונים ובחינת שיטת הקצאת המשאב המותאם לשדה הקרב העתידי ולצרכי המערכים המשתנים.

3.בחינת הרחבת מקורות הגיוס על ידי שיתוף אוכלוסיות נוספות והעצמתן של אוכלוסיות קיימות.

**שאלת המחקר:**

א. מהן התמורות שחלו במגוון הכשירויות הנדרשות מלוחמים בעת הזו?

ב. מה המשמעויות לבניין הכוח בהקשרי כוח אדם, הנובעים משינויים אלו?

ג. מה ניתן ללמוד מניסיונם של צבאות אחרים?

ד. מהם העקרונות שנכון לגבש לחלופה התפיסתית?

ה. מה המשמעויות של השינוי המוצע הביטחון הלאומי של ישראל?

**תיחום העבודה:**

המחקר יעסוק בקשר שיש בין התיאוריות והספרות בנושא לבין המציאות ותהליכים המתקיימים כיום. העבודה תציג חלופות למצב כיום בהתייחס למחקרים ותיאוריות בראיה יישומית כהמלצה ותתכתב גם עם היבטי הביטחון הלאומי בהקשרי הביטחון, החברה והכלכלה. יש להדגיש כי במהותה לא תעסוק העבודה בטכנולוגיות עצמן ותיאורן, (זאת מאחר ובתחום זה הדמיון הינו הכלי הטוב ביותר לחיזוי פניו הטכנולוגיים של שדה הקרב העתידי) ולכן המיקוד יהיה בהשלכות מאפיינים אלה על המשאב האנושי המצוי בו.

**דרך הצגת הרעיונות במחקר:**

1. מבוא- הצגת הנושא .
2. סקירת ספרות בנושא מאפייני שדה הקרב העתידי.
3. מאפייני כוח האדם בשדה הקרב העתידי.
4. מאפייני שיטת הגיוס וחלוקת המשאב האנושי לייעודים השונים כיום.
5. השוואה בין צה"ל לצבאות שונים בעולם.
6. הצעת חלופות לבניין הכוח ביבשה.
7. אינטגרציה וסיכום.

**חשיבות העבודה:**

לעבודה חשיבות רבה בהיבט הלאומי, הצבאי והחברתי משום שהיא בוחנת בביקורתיות תהליכים ומגמות בצה"ל ביחס לצבאות בעולם תוך התבססות על ספרות ומחקר תיאורטי בנושא התפתחות שדה הקרב העתידי במיקוד על תחום כוח האדם. המחקר יציע חלופות לבניין הכוח בהיבטי כוח אדם תוך בחינת מודל חדשני למיון שיבוץ והתאמת מקורות כוח האדם לאתגרי העתיד

**יוזם העבודה:** הכותב

**מנחה העבודה:** דוקטור מאיר פינקל